Volhard in geloof | Netwerk24
Rom.1:17 "Die regverdige sal uit die geloof lewe."
Geloof het baie te doen met die gehalte van die verhouding wat ons met ons Skepper het. Hoe meer tyd ek aan Hom en Sy Woord bestee, hoe sterker sal my geloof wees. Geloof kom deur die gehoor van die Woord, daarom is dit goed om dit hardop te lees sodat jou ore dit hoor. Ek moet die Woord glo en daagliks gebruik deur daarop te reageer. Geloof is nou; hoop is vir die toekoms.
Geloof is om te weet dat God in beheer is en dat ek Hom maar kan toelaat om my voetstappe te rig.
Dit is goed om daagliks jou hart te ondersoek, want verkeerde motiewe en sonde verswak ons geloof en beroof ons van vrymoedigheid. " 'n Ander vyand van geloof is wanneer ons twyfel oor God se liefde vir ons. God het alle mense onvoorwaardelik lief en wil juis ons geloof in Hom deur Sy liefde versterk.
'n Goeie manier om jou geloof te versterk is deur lofprysing – om die Here so dikwels as moontlik te prys.
Nog 'n wapen wat jou geloof opbou is vas. Wanneer jy met die regte gesindheid van tyd tot tyd vas, sal jy vind dat dit jou geloof baie versterk.